VSM Sklep IV Kp 17018/2021
Sodna praksa višjih sodišč, 2023-05-10

dr. Barbara Nerat (preds.), Breda Cerjak Firbas (poroč.), Melita Puhr

postopek za preklic pogojne obsodbe - preklic pogojne obsodbe - ustavitev postopka za preklic pogojne obsodbe - izpolnitev posebnega pogoja v pogojni obsodbi - plačilo dolga - razveljavitev sodbe

Obsojenčeve pritožbene navedbe, da je dolgovani znesek dejansko plačal in s tem v roku za pritožbo, torej še pred pravnomočnostjo sodbe o preklicu pogojne obsodbe, izpolnil v pogojni obsodbi določen posebni pogoj, izhaja tako iz potrdila o plačilu, kot iz dopisa oškodovane trgovine X. Navedeno pa pomeni, da je obsojenec posebni pogoj, določen v pogojni obsodbi, v celoti izpolnil in torej ni več razlogov za preklic pogojne obsodbe, zato je pritožbeno sodišče prvostopno sodbo razveljavilo ter v skladu z določbo četrtega odstavka 506. člena ZKP postopek za preklic pogojne obsodbe ustavilo.

I. Ob reševanju pritožbe obsojenega A. A. se sodba sodišča prve stopnje razveljavi in postopek za preklic pogojne obsodbe ustavi.

II. Stroški pritožbenega postopka bremenijo proračun.

1. Sodišče prve stopnje je obsojenemu A. A. pogojno obsodbo, izrečeno s sodbo Okrajnega sodišča v Mariboru I K 17018/2021 z dne 11. 5. 2021, ki je postala pravnomočna 22. 5. 2021, na podlagi četrtega odstavka 506. člena Zakona o kazenskem postopku (v nadaljevanju ZKP) preklicalo in obsojenemu izreklo s pogojno obsodbo določeno kazen tri mesece zapora. V skladu s prvim odstavkom 95. člena ZKP, v zvezi s prvim odstavkom 507. člena ZKP je bilo odločeno tudi, da je obdolženec dolžan poravnati stroške kazenskega postopka, in sicer sodno takso v znesku 65,00 EUR.

2. Zoper takšno sodbo se je pritožil obsojenec, ki je v pritožbi navajal, da je dne 30. 3. 2023 poravnal v pogojni obsodbi določen posebni pogoj in je oškodovancu plačal dolgovan denar v znesku 1.005,69 EUR.

3. Pregled zadeve na pritožbeni stopnji je pokazal, da je pritožba utemeljena.

4. Obsojenčeve pritožbene navedbe, da je dolgovani znesek dejansko plačal in s tem v roku za pritožbo, torej še pred pravnomočnostjo sodbe o preklicu pogojne obsodbe, izpolnil v pogojni obsodbi določen posebni pogoj, izhaja tako iz potrdila o plačilu, kot iz dopisa oškodovane trgovine X.. Navedeno pa pomeni, da je obsojenec posebni pogoj, določen v pogojni obsodbi, v celoti izpolnil in torej ni več razlogov za preklic pogojne obsodbe, zato je pritožbeno sodišče prvostopno sodbo razveljavilo ter v skladu z določbo četrtega odstavka 506. člena ZKP postopek za preklic pogojne obsodbe ustavilo. Razlog za ustavitev postopka za preklic pogojne obsodbe je namreč v skladu z ustaljeno sodno prakso lahko tudi okoliščina, da obsojenec posebni pogoj izpolni še pred pravnomočnostjo sodbe, s katero mu je bila pogojna obsodba preklicana in kazen izrečena (tako tudi sklep Višjega sodišča v Ljubljani VSL 7 Kp 58621/2013 z dne 9. 6. 2016).

5. Izrek o stroških pritožbenega postopka je posledica gornjih ugotovitev in temelji na določbi prvega odstavka 98., v zvezi s prvim odstavkom 96. člena ZKP.

Zakon o kazenskem postopku (1994) - ZKP  - člen 506, 506/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.